1ก.ค.เคลมสินไหมรถออนไลน์
คปภ.นำร่องโรงพยาบาล12แห่งประกันพ.ร.บ.ไม่ต้องสำรองจ่าย
17 ส.ค. 2554

คปภ.นำร่องโรงพยาบาล12แห่งประกันพ.ร.บ.ไม่ต้องสำรองจ่าย
12 โรงพยาบาลทดลองระบบจ่ายค่าสินไหม พ.ร.บ.ผ่านออนไลน์ 5 หมื่นบาท จากเดิมแค่ 1.5 หมื่นบาท ประชาชนไม่ต้องสำรองจ่าย
นางจันทรา บูรณฤกษ์ เลขาธิการ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า วันที่ 1 ก.ค. 2554 จะเริ่มทดลองระบบการจ่ายสินไหมทดแทนอัตโนมัติ หรือ อี-เคลม (E-claim) ร่วมกับโรงพยาบาลที่กระทรวงสาธารณสุขคัดเลือกจำนวน 12 แห่งจากแต่ละภูมิภาค เป็นการเบิกจ่ายค่ารักษาพยาบาลเบื้องต้นตามที่จ่ายจริงในวงเงินรวมกันแล้วไม่เกิน 5 หมื่นบาท โดยที่ประชาชนผู้ประสบภัยจากรถไม่ต้องสำรองเงินจ่ายก่อน จากปัจจุบันที่ให้เบิกจ่ายผ่านระบบ อี-เคลม ได้ไม่เกิน 1.5 หมื่นบาท
นอกจากนี้ กรณีรถสองคันชนกัน และต่างฝ่ายต่างมีประกันภัย หรือรถมีประกันภัยประสบอุบัติเหตุเองโดยไม่มีคู่กรณี ให้เบิกจ่ายจากบริษัทที่รับประกันภัยรถคันที่โดยสาร ส่วนบุคคลภายนอกรถที่ประสบภัยให้เฉลี่ยจ่ายจากบริษัทประกันภัยทุกฝ่าย 
สำหรับผู้ขับขี่ที่ได้รับบาดเจ็บนั้น เมื่อทราบผลคดีว่าเป็นฝ่ายถูกแล้ว ก็จะได้รับการขยายวงเงินเป็น 5 หมื่นบาทด้วยเช่นกัน 
ระบบ อี-เคลม เป็นระบบการเรียกร้องค่ารักษาพยาบาลของผู้ประสบภัยจากรถผ่านเครือข่ายคอมพิวเตอร์ออนไลน์ ซึ่งผู้ประสบภัยไม่ต้องสำรองเงินจ่ายไปก่อน โดยโรงพยาบาลจะเป็นผู้ดำเนินการตั้งเบิกค่ารักษาพยาบาลเองกับบริษัทประกันภัยผ่านบริษัท กลางคุ้มครองผู้ประสบภัยจากรถ เพื่ออำนวยความสะดวกและบรรเทาความเดือดร้อนของประชาชนผู้ประสบภัยจากรถ
“เราตั้งเป้าหมายว่าจะนำมาใช้กับทุกโรงพยาบาลได้ภายในสิ้นปีนี้”นางจันทรา กล่าว
นายนพดล สันติภากรณ์ กรรมการผู้จัดการ บริษัท กลางคุ้มครองผู้ประสบภัยจากรถ กล่าวว่า ในแต่ละปีบริษัท กลางฯ จะให้บริการเคลมประมาณ 3 แสนครั้งต่อปี ทั้งที่เป็นลูกค้าประกันภัยรถจักรยานยนต์ของบริษัทเอง และลูกค้าของบริษัทประกันภัยอื่นๆ ซึ่งการพัฒนาด้านสินไหมทดแทนจะทำให้สังคมส่วนรวมได้ประโยชน์ และทำให้ต้นทุนในการบริหารจัดการลดลง
สำหรับโรงพยาบาลจะนำร่อง 12 แห่งของกระทรวงสาธารณสุขนั้น จะต้องเป็นโรงพยาบาลที่มีความพร้อมในระบบคอมพิวเตอร์ที่ทันสมัย หลังจากนี้จะทยอยยกระดับและขยายพื้นที่การบริการให้มากขึ้น